Príloha č. 1 výzvy na predkladanie ponúk

**OPIS PREDMETU ZÁKAZKY**

**Názov zákazky:**

**Čerpadlá ZEVO – diagnostika, servis, opravy a dodanie náhradných dielov**

Stručný opis predmetu zákazky:

Diagnostika, servis, opravy a dodanie náhradných dielov na čerpadlá pre Zariadenie na energetické využitie odpadu (ďalej len „ZEVO“) počas obdobia 24 mesiacov.

CPV:

*42122000-0 Čerpadlá*

*45259000-7 Opravy a údržba zariadenia*

*34913000-0 Rôzne náhradné diely*

*60000000-8 Dopravné služby (bez prepravy odpadu)*

* Komplexný zoznam čerpadiel obstarávateľa (ďalej aj „objednávateľ“) je uvedený v dokumente „*Návrh na plnenie kritérií*“. Predmetný zoznam sa môže počas trvania zmluvného vzťahu meniť z dôvodu nákupu alebo vyradenia čerpadiel.
* Pri poskytovaní predmetu zákazky je úspešný uchádzač (ďalej aj „zhotoviteľ“) povinný objednávateľovi dodávať výlučne nové originálne náhradné diely a súčiastky. Služby musia byť počas celého trvania zmluvného vzťahu poskytované v súlade so všeobecne záväznými právnymi predpismi a príslušnými technickými normami s vynaložením odbornej starostlivosti, hospodárne a efektívne, pričom zhotoviteľ musí postupovať podľa požiadaviek objednávateľa a dbať na jeho oprávnené záujmy.

*Predmet zákazky zahŕňa nasledovné činnosti:*

1. **Profylaktický servis**

Periodická diagnostika technického stavu jednotlivých čerpadiel v závode ZEVO v maximálnom počte 464 človekohodín na obdobie 24 mesiacov.

1. **Opravy čerpadiel (repas)**

Repasovanie a oprava jednotlivých čerpadiel v závislosti na výsledku profylaktického servisu a s ohľadom na počet odporúčaných motohodín čerpadiel a opravy vynútené prevádzkovými poruchami v maximálnom počte 2388 človekohodín pri stredných opravách počas obdobia 24 mesiacov. Generálne opravy (GO) sú umožnené len pri strategických napájacích čerpadlách a to v maximálnom počte 837 človekohodín počas obdobia 24 mesiacov.

1. **Nákup a dodanie náhradných dielov**

Zabezpečenie nákupu a dodania náhradných dielov v prípade nutnosti ich použitia, pre všetky potrebné servisné práce vyplývajúce zo zmluvy.

**Špecifikácia predmetu zákazky:**

1. **Profylaktický servis**

Diagnostika a kontrola technického stavu čerpadiel sa bude vykonávať 1 x ročne na základe požiadavky objednávateľa. Profylaktický servis všetkých **58 ks** vybraných čerpadiel objednávateľ požaduje vykonať v rozmedzí jedného max. dvoch dní nasledujúcich po sebe. Výsledná cena musí zahŕňať všetky náklady zhotoviteľa za požadovanú službu vrátane dopravy po dobu 24 mesiacov.

Profylaktický servis požaduje objednávateľ vykonať nasledovným postupom:

- očistenie povrchu čerpadiel,

- meranie vibrácií a diagnostika,

- laserové zosúosenie a kontrolné meranie,

- vizuálna kontrola,

- odpočet prúdov motora, premeranie izolačného stavu.

O výsledku profylaktickej kontroly vyhotoví zhotoviteľ ***záverečné správy – protokoly***, ktoré musia obsahovať minimálne nasledovné údaje:

* dátum kontroly, základný popis a označenie kontrolovaných zariadení (čerpadiel),
* identifikačné údaje spoločnosti a osôb, ktoré kontrolu vykonali,
* popis jednotlivých pracovných krokov profylaktiky,
* fotografickú dokumentáciu a popis poškodených dielov a častí čerpadiel, ktoré nespĺňajú kvalitatívne predpisy a výsledky merania vibrácií a diagnostiky,
* uvedenie prípustných odchýliek a tolerancií kontrolovaných zariadení,
* záverečné odporúčania pre objednávateľa pre každé kontrolované čerpadlo.

1. **Opravy čerpadiel (repas)**

* Objednávateľ požaduje v prípade potreby zabezpečiť opravu (repas) všetkých vybraných 58 ks čerpadiel podľa nasledujúcich pravidiel.
* Objednávateľ požaduje vykonávať opravy v súlade s technologickými postupmi výrobcu pri dodržiavaní najvyšších kvalitatívnych štandardov, vynaložení potrebnej odbornej starostlivosti a výhradne s využitím originálnych náhradných dielov alebo objednávateľom schválených použitých náhradných dielov.
* Podľa zisteného stavu poškodenia čerpadiel zhotoviteľ vykoná strednú opravu poškodených čerpadiel v nutnom rozsahu opravy poškodenia.
* Pokiaľ nebude nutné vykonať všetky činnosti zo zoznamu strednej opravy (napr. výmena ložísk), zhotoviteľ opraví vybrané čerpadlo v nutnom rozsahu odstránenia porúch.
* Rozsah opráv je zhotoviteľ povinný pred samotnou opravou odkonzultovať s poverenou osobou objednávateľa.
* Výsledná fakturovaná suma je daná súčtom ceny za skutočne vykonané práce (človekohodín) potrebných na opravu a súčtom cien použitých náhradných dielov. Cena za opravy musí zahŕňať všetky náklady dodávateľa za poskytnuté služby vrátane dopravy.
  1. **Stredná oprava pozostáva z nasledovných činností:**
* posúdenie stavu čerpadla,
* obhliadka,
* výmena upchávky,
* očistenie čerpadla a el. motora,
* pretesnenie čerpadla,
* zmeranie vibrácií,
* zosúosenie čerpadla a el. motora (ak je medzi nimi spojka),
* výmena ložísk,
* výmena puzdier,
* premeranie ložiskových domcov,
* úprava hriadele,
* kontrola priehybu hriadele a povrchová kontrola,
* kontrola hydrauliky,
* nameranie vôlí a rozmerov,
* povrchová úprava čerpadla (nátery).
  1. **Generálna oprava (GO) - len pre strategické napájacie čerpadlá a pozostáva z nasledovných činností:**

Rozsah ako stredná oprava rozšírená o nasledovné činnosti:

* výmena obežných kolies, oprava hydrauliky,
* výmena hriadele,
* egalizácia ložiskového domca,
* oprava motora – previnutie,
* egalizácia opotrebovaných dielov.

Generálne opravy napájacích čerpadiel požaduje objednávateľ previesť v plnom rozsahu požadovaných činností. Výsledná fakturovaná suma je daná súčtom ceny za skutočne vykonaných prác (človekohodín) a súčtom cien použitých náhradných dielov. Cena za opravy musí zahŕňať všetky náklady zhotoviteľa za poskytnuté služby vrátane dopravy.

* 1. **Prevíjanie elektromotora**

V prípade nutnosti previnutia elektromotorov pohonu čerpadiel, ktoré sú predmetom tejto zákazky, zabezpečí zhotoviteľ tento výkon s tým, že pred samotnou opravou predloží objednávateľovi aktuálnu cenovú ponuku previnutia. V prípade, ak objednávateľ vyhodnotí cenovú ponuku vyššiu ako je aktuálna ponuka trhu, požiada zhotoviteľa o úpravu ceny s dodržaním odchýlky + 5 % od výšky cien na trhu. Ak zhotoviteľ neupraví cenovú ponuku v súlade s požiadavkou objednávateľa, je objednávateľ oprávnený opravu zabezpečiť u iného hospodárskeho subjektu, ktorý ponúkol nižšiu cenu v rámci prieskumu trhu.

* 1. **Ďalšie požiadavky objednávateľa**
* *Správa z opravy*

Ku každému opravenému čerpadlu požaduje objednávateľ vypracovanie správy z opravy (protokolu) a jeho dodanie v digitálnej forme a 1 ks v tlačovej forme.

Správa musí minimálne obsahovať:

* dátum opravy, identifikačné údaje spoločnosti, ktorá opravu vykonala,
* rozsah opravy a čas trvania opravy (podklad pre kontrolu fakturácie),
* príčinu poruchy (zníženej účinnosti) čerpadla spolu s fotodokumentáciou,
* výkres čerpadla v reze,
* fotografickú dokumentáciu z opravy,
* spracovanie protokolov o oprave:

a) vibračný protokol,

b) protokol o zosúosení,

* popis potrebnej – požadovanej údržby, odhadovanú životnosť,
* záverečné odporúčania pre objednávateľa.
* *Záruka:*
* na poskytnuté služby 18 mesiacov,
* na poskytnuté náhradné diely 18 mesiacov, s výnimkou rýchlo opotrebiteľných dielov (upchávky, tesnenia, ložiská).
* *Nástup na servis a lehota poskytnutia servisu:*
* Objednávateľ požaduje zabezpečiť nástup na výkon servisu vždy po dohode s poverenou osobou objednávateľa.
* Objednávateľ požaduje zabezpečiť výkon servisu pri stredných opravách najneskôr do dvoch (2) dní od nástupu na výkon servisu a pri generálnych opravách do štyroch (4) dní od nástupu na výkon servisu.
* V prípade, ak pri vykonávaní servisného úkonu (opravy) nastanú nepredvídané okolnosti (napr. náhradné diely potrebné na opravu nie sú momentálne dostupné na sklade, mešká dodávka objednaných náhradných dielov, nedostatky v technickom stave a pod.) zhotoviteľ navrhne náhradný termín plnenia predmetu zákazky objednávateľovi na odsúhlasenie.
* V prípade, ak poverená osoba objednávateľa telefonicky oznámi a súčasne potvrdí  
   e-mailom poverenej osobe zhotoviteľa v čase od 06.00 – 18.00 h ***havarijnú situáciu***, zhotoviteľ je povinný zabezpečiť nástup na výkon servisu do max. 5 hodín od oznámenia havarijnej situácie.
* V prípade, ak poverená osoba objednávateľa telefonicky oznámi a súčasne potvrdí   
  e-mailom poverenej osobe zhotoviteľa ***havarijnú situáciu*** po 18.00 h, zhotoviteľ je povinný zabezpečiť nástup na výkon servisu najneskôr nasledujúci deň ráno   
  do 09.00 h od oznámenia havarijnej situácie.
* Zhotoviteľ je povinný nastúpiť na servis aj pri poruche min. 1 ks čerpadla.

1. **Nákup a dodanie náhradných dielov**

* V prípade, ak je v rámci servisného úkonu (opravy) potrebné dodanie a montáž náhradných dielov, zhotoviteľ použije originálne náhradné diely. Objednávateľ vylučuje použitie repasovaných alebo inak upravovaných náhradných dielov.
* Cena náhradných dielov musí byť obvyklá na trhu s maximálnou odchýlkou + 5 % od výšky cien na trhu. Na potrebné náhradné diely doručí pred opravou zhotoviteľ objednávateľovi aktuálnu cenovú ponuku. V prípade, ak objednávateľ vyhodnotí cenovú ponuku vyššiu ako je aktuálna ponuka trhu, požiada zhotoviteľa o úpravu ceny náhradných dielov s dodržaním odchýlky + 5 % od výšky cien na trhu. Ak zhotoviteľ neupraví cenovú ponuku v súlade s požiadavkou objednávateľa, je oprávnený nakúpiť náhradné diely u iného hospodárskeho subjektu, ktorý ponúkol nižšiu cenu v rámci prieskumu trhu.
* *Originalita náhradných dielov:*
* Obstarávateľ požaduje od zhotoviteľa preukázanie originality použitých náhradných dielov a to najneskôr pri odovzdaní protokolov o oprave.

*Pokiaľ z opisu predmetu zákazky vyplýva priame alebo nepriame označenie výrobku alebo výrobcu, objednávateľ v takom prípade pripustí ekvivalentné plnenie (to zodpovedá „alebo ekvivalentný“), za ktoré bude považovať výrobok rovnakých alebo vyšších parametrov, ako je uvedené vo funkčnej špecifikácii a v technickej špecifikácii predmetu zákazky a ktoré bude plne kompatibilné s aktuálnym zariadením objednávateľa.*